b'\n_START_ARTICLE_\nWilliam Wordsworth\n_START_SECTION_\nEl\xc3\xa4m\xc3\xa4\n_START_PARAGRAPH_\nWordsworth eli lapsuutensa Pohjois-Englannissa Cumbrian j\xc3\xa4rviseudulla, joka on tunnettu maalauksellisen kauniista maisemistaan. Vaikka h\xc3\xa4n menetti vanhempansa jo varhain, oli h\xc3\xa4nell\xc3\xa4 hyvien kasvattajien ansiosta onnellinen lapsuus._NEWLINE_Vuosina 1791\xe2\x80\x931792 Wordsworth oleskeli Ranskassa ja koki paikan p\xc3\xa4\xc3\xa4ll\xc3\xa4 suuren vallankumouksen tapahtumat. H\xc3\xa4n innostui vallankumouksesta jopa niin paljon, ett\xc3\xa4 yritti saada Ranskan kansalaisuuden. Vallankumous oli h\xc3\xa4nen mielest\xc3\xa4\xc3\xa4n tienraivaaja uudelle aikakaudelle, jolloin ihmiset olisivat vapaita ja t\xc3\xa4ydellisi\xc3\xa4. Haaveet uudesta aikakaudesta sortuivat kuitenkin pian: valta p\xc3\xa4\xc3\xa4tyi Ranskassa Robespierren ja Napoleonin kaltaisille diktaattoreille, ja vallankumouksen ylev\xc3\xa4t periaatteet hyl\xc3\xa4ttiin. Wordsworth ajoi kuitenkin viel\xc3\xa4 Englannissa k\xc3\xb6yhien asiaa._NEWLINE_Vuonna 1795 Wordsworth tutustui runoilija Samuel Coleridgeen. T\xc3\xa4m\xc3\xa4 tuttavuus johti hedelm\xc3\xa4lliseen yhteisty\xc3\xb6h\xc3\xb6n, jonka tuloksena oli vuonna 1798 julkaistu runokokoelma Lyrical Ballads. Wordsworthin ja Coleridgen katsotaan aloittaneen t\xc3\xa4ll\xc3\xa4 runokokoelmalla englantilaisen runouden romanttisen tyylisuuntauksen._NEWLINE_Wordsworth pyrki kirjoittamaan runonsa kansantajuisesti, luonnollisen selke\xc3\xa4ll\xc3\xa4 tyylill\xc3\xa4. H\xc3\xa4nen tavoitteenaan oli hyl\xc3\xa4t\xc3\xa4 kaikki turha koristeellisuus ja sievistely. Runojen aiheena oli useimmiten luonnon ja ihmisen v\xc3\xa4linen suhde. Wordsworthilla oli kyky haltioitua luonnon kauneudesta, ja h\xc3\xa4n pyrki runoillaan tallettamaan nuo kokemansa voimakkaat tunteet._NEWLINE_Vuosia 1798\xe2\x80\x931807 pidet\xc3\xa4\xc3\xa4n Wordsworthin parhaana luomiskautena. H\xc3\xa4n kirjoitti tuolloin muun muassa omael\xc3\xa4m\xc3\xa4kerrallisen runoteoksen The Prelude (Alkusoitto), joka tosin julkaistiin vasta h\xc3\xa4nen kuolemansa j\xc3\xa4lkeen. Suuri runoelma ihmisest\xc3\xa4 ja luonnosta, The Recluse (Erakko), j\xc3\xa4i keskener\xc3\xa4iseksi._NEWLINE_Wordsworth avioitui vuonna 1802 Mary Hutchinsonin kanssa. H\xc3\xa4n oli jo vuonna 1799 muuttanut takaisin lapsuutensa maisemiin Cumbriaan, ja siell\xc3\xa4 h\xc3\xa4n my\xc3\xb6s asui koko loppuel\xc3\xa4m\xc3\xa4ns\xc3\xa4. H\xc3\xa4n sai viran postilaitoksesta, mutta jatkoi runoilemista kuolemaansa asti. Yleisesti ollaan kuitenkin sit\xc3\xa4 mielt\xc3\xa4, ett\xc3\xa4 Wordsworthin runous menetti 1810-luvulta alkaen alkuper\xc3\xa4ist\xc3\xa4 ilmaisuvoimaansa. Nuoruuden vallankumouksellisuus vaihtui j\xc3\xa4yh\xc3\xa4\xc3\xa4n konservatismiin. Wordsworth vastusti tytt\xc3\xb6jen koulutusta, orjuuden lakkauttamista, katolilaisten oikeuksia sek\xc3\xa4 rautateiden rakentamista j\xc3\xa4rviseudulle, koska pelk\xc3\xa4si ett\xc3\xa4 sinne tulisi liikaa \xe2\x80\x9dv\xc3\xa4\xc3\xa4r\xc3\xa4nlaisia ihmisi\xc3\xa4\xe2\x80\x9d._NEWLINE_Wordsworthin sisar Dorothy (1771\xe2\x80\x931855) asui vuodesta 1795 yhdess\xc3\xa4 veljens\xc3\xa4 kanssa. Sisarukset olivat eritt\xc3\xa4in l\xc3\xa4heisi\xc3\xa4 toisilleen, ja William sai moniin runoihinsa aiheet Dorothyn tekemist\xc3\xa4 havainnoista luonnossa. Dorothyn p\xc3\xa4iv\xc3\xa4kirjat kertovat el\xc3\xa4m\xc3\xa4st\xc3\xa4 runoilijan l\xc3\xa4hipiiriss\xc3\xa4.'